V súlade s článkom 2 nariadenia o HND musia členské štáty vypočítať HND a každý rok do 1. októbra poskytnúť Komisii (Eurostatu) číselné údaje o agregátoch HND a ich zložkách. Táto lehota je zosúladená s koncovým dátumom na prenos ostatných údajov o ročných národných účtoch v rámci programu ESA 2010 na prenos údajov, čím sa uľahčuje príprava všetkých príslušných súborov údajov zo strany členských štátov.

V súvislosti s primeranosťou údajov o HND na používanie na účely vlastných zdrojov, pokiaľ ide o spoľahlivosť, porovnateľnosť a úplnosť, sa podľa potreby uplatňujú ustanovenia článku 10b ods. 4 nariadenia (EÚ, Euratom) č. 609/2014, najmä možnosť vyjadriť výhradu ku kvalite údajov o HND v súvislosti so záležitosťami oznámenými Komisiou alebo členským štátom.

Súčasťou dotazníka sú aj dodatočné tabuľky a vzorce, ktoré pomáhajú kontrolovať konzistentnosť poskytnutých údajov a predchádzať možným chybám alebo ich odhaľovať. Okrem toho sú k dotazníku pripojené podrobné pokyny o tom, ako ho správne vyplniť. Tieto opatrenia do veľkej miery pomáhajú harmonizovať a ďalej zlepšovať údaje, ktoré členské štáty predkladajú Eurostatu.

Na základe nariadenia o HND majú členské štáty povinnosť zaslať Eurostatu aj výročnú správu o kvalite svojich údajov o HND (článok 2 ods. 3). Hlavným účelom tejto správy je poskytnúť Komisii informácie o zmenách, ktoré sa od predchádzajúceho prenosu údajov o HND vykonali v zdrojoch a metódach, ktoré sa používajú na zostavovanie agregátov HND a ich zložiek. Na jarnom zasadnutí expertnej skupiny pre HND sa dohodne aj spoločný obsah a formát tejto správy. Tento postup sa uplatňuje už mnoho rokov, takže správy majú vo všeobecnosti dobrú kvalitu a poskytujú Komisii a expertnej skupine pre HND potrebné podkladové informácie na posúdenie údajov členských štátov o HND a ich revíziu.

Členské štáty zasielajú príslušné údaje v dotazníku o HND spolu so správou o kvalite údajov o HND elektronicky jednotnému kontaktnému miestu Eurostatu na zasielanie údajov (prostredníctvom vyhradenej platformy EDAMIS).

Keďže nariadenie o HND je právny akt s významom pre EHP, rovnakým spôsobom ako členské štáty EÚ zasielajú údaje o HND aj krajiny EZVO. Okrem toho sa v súlade s dohodou o vystúpení Spojeného kráľovstva z Európskej únie uplatniteľné právo EÚ týkajúce sa vlastných zdrojov EÚ v súvislosti s rozpočtovými rokmi do roku 2020 naďalej uplatňuje na Spojené kráľovstvo aj po 31. decembri 2020, a to aj vtedy, keď sa majú príslušné vlastné zdroje po tomto dátume. sprístupniť, opraviť alebo podrobiť úpravám. Preto aj Spojené kráľovstvo zasiela údaje o HND za obdobie do roku 2020 v súlade s nariadením o HND.

V roku 2019 všetky krajiny až na jednu (išlo o členský štát EÚ) zaslali svoje údaje o HND za rok 2019 pred 1. októbrom, teda v súlade so stanovenou lehotou. Posledný členský štát zaslal údaje 1. októbra.

V roku 2020 všetky krajiny okrem jednej (išlo o krajinu EZVO) zaslali svoje údaje o HND za rok 2020 pred 1. októbrom, teda v súlade so stanovenou lehotou. Posledná krajina EZVO zaslala svoj dotazník o HND 15. októbra a správu o kvalite 28. októbra.

V roku 2021 všetkých 32 krajín zaslalo svoje údaje o HND za rok 2021 v súlade s lehotou pred 1. októbrom.

V roku 2022 všetkých 32 krajín okrem jednej (krajina EZVO) zaslalo svoje údaje o HND za rok 2022 pred 1. októbrom, teda v súlade so stanovenou lehotou. Posledná krajina EZVO zaslala v súlade s lehotou len svoj dotazník o HND.

Súpisy k HND

Zatiaľ čo účelom správy o kvalite je poskytnúť aktualizované informácie o zmenách v metodike a údajoch o HND členského štátu, úplný podrobný prehľad metód a zdrojov, ktoré slúžia na výpočet konečných odhadov HND, sa uvádza v súpisoch zdrojov a metód použitých na tvorbu agregátov HND a ich zložiek. Tieto súpisy sú základom hodnotenia kvality údajov o HND členského štátu zo strany Eurostatu z hľadiska porovnateľnosti, spoľahlivosti a úplnosti.

Podľa článku 3 nariadenia o HND sú členské štáty povinné poskytnúť Eurostatu súpis k HND. Takisto sa v tomto článku uvádza, že Komisia musí stanoviť prostredníctvom vykonávacích aktov štruktúru a detaily súpisu v súlade s ESA 2010, ako aj časový harmonogram jeho aktualizácie a prenosu. V článku 3 sa ďalej stanovuje, že predmetné vykonávacie akty nesmú spôsobovať vznik výrazných dodatočných nákladov, keďže ich dôsledkom by mohlo byť neprimerané a neopodstatnené zaťaženie členských štátov. Súpis má byť navyše v súlade s ESA 2010 a malo by sa predísť duplicite a nadmernému zaťaženiu.

Tieto aspekty rieši vykonávacie nariadenie Komisie (EÚ) 2020/1546, ktoré bolo prijaté v nadväznosti na uvedené ustanovenia, a usmernenie týkajúce sa súpisu k HND, na ktorom sa dohodla expertná skupina pre HND. Pokiaľ ide o štruktúru súpisov, v nariadení (EÚ) 2020/1546 sa najmä stanovuje, že súpisy majú pozostávať z 10 kapitol a procesných tabuliek k HND. Jednotlivé kapitoly súpisu sa týkajú týchto otázok:

Kapitola 1 Prehľad systému účtov

Kapitola 2 Politika revízií a harmonogram revidovania a finalizácie odhadov. Väčšie revízie od poslednej verzie súpisu k HND

Kapitola 3 Výrobná metóda

Kapitola 4 Dôchodková metóda

Kapitola 5 Výdavková metóda

Kapitola 6 Postup pri bilancovaní alebo integrovaní a validácia odhadov

Kapitola 7 Prehľad úprav na zabezpečenie úplnosti

Kapitola 8 Prechod z hrubého domáceho produktu (HDP) na HND